Татар мәгарифе порталы
Сез монда
Татарстан Дәүләт симфоник оркестры Софья Гобәйдуллина исемендәге замана музыкасы фестиваленә әзерләнә башлады. Бүген дөнья күләмендә танылу яулаган татар композиторының туган көне.
6-13 ноябрь көннәрендә Казанда «Соncordia» халыкара заман музыкасы фестивале узачак. Александр Сладковский җитәкчелегендәге Татарстан Дәүләт симфоник оркестры әлеге проектны өченче мәртәбә оештыра.
Быелгы музыка фестивале юбиляр композиторлар: Кшиштоф Пендерецкий, Леонард Бернстайн, Эдвард Бенджамин Бриттен иҗатларына багышлана. Программа да узган елгы максатларына тугъры кала – концертларда бары тик заманча музыка гына яңгыраш алачак. Проект авторлары белдергәнчә, тәкъдим ителәчәк әсәрләрнең күбесе Казанда беренче тапкыр яңгырый.
«Безнең фестивальнең үзенчәлеге шунда: без Россиядә сирәк яңгыраган, ә Казанда беркайчан да яңгырамаган әсәрләрне башкарачакбыз. Чөнки алар дөнья сәнгатендә классикага әверелгән инде. Өченче мәртәбә оештырылучы фестивалебез тамашачыларга катлаулы һәм тирән программа тәкъдим итә. Шулай ук проектта катнашучылар төркеме дә үзгәрде», - ди Татарстан Дәүләт симфоник оркестрының сәнгать җитәкчесе Александр Сладковский.
Җәмәгатьчелектә проектның «Соncordia» атамасы хакында сәерсенеп фикер белдерүчеләр дә булды. Татарчага тәрҗемә иткәндә ул «килешү» дигән мәгънәдәрәк яңгырый. Бу җәһәттән Софья ханымның үз фикерен дә җиткергәне булды: «Фестивальнең исеме ошады. Александр бик кулай исем уйлап тапкан. Безгә үзара килешеп яшәү сыйфаты җитенкерәми. Кешеләр арасында да, һәм музыка дөньясында ул шулай», - дип саный дөнья күләм танылган композитор.
Быелгы фестивальнең географиясе киңәйде, «Соncordia»га Франциядә яшәүче «труба Паганини»сы Сергей Накаряков, эстон дирижеры Андрес Мустонен, пианистлар Лукас Генюшас һәм Рөстәм Кудояров, виртуоз кларнетист Игорь Федоров, инглиз дирижеры Кристофер Мулдс чакырылган.
Чыганак: http://www.intertat.ru/tt